**BESTYRELSENS BERETNING for 2022**

En stor velkomst til både vores medlemmer og til vores øvrige gæster.

Ifølge foreningens vedtægter afholdes ordinære generalforsamling inden udgangen af april.

År 2022 blev et genrejsningssår for foreningen. Covid-19, aflysninger, udsættelser og ustabilitet blev historie. En normal tid blev hverdag og fremtiden blev igen lysere for foreningen.

Vores gruppe som arbejder med fundraising, har sendt forskellige ansøgninger men desværre uden resultat. Alligevel har tilfældighederne gjort at vi i 2022 modtog donation fra Varelotteriet på kr. 50.000 og fra Det Grønne Hus i Helsinge på kr. 50.000.

Glæden over disse to donationer som faldt i vores kurv, var særlig stor fordi vi i 2021 ikke fik gennemført vores ”Mig til Dig Stafet 2021”. Den var netop blevet budgetteret til omkring det samme samlede beløb.

Vores gruppe til iværksættelse af arrangementet ”Mig til dig stafet 2022” blev nedsat i maj til planlægning og gennemførelse den første søndag i oktober. Det var to år siden stafetten sidst var blevet gennemført så spændingen var stor. Stafetten fik en ny hovedsponsor, nemlig Estrids pleje i Frederiksværk. Herudover var vi heldige at få de fleste af vores tidligere sponsorer hjem igen. I alt modtog vi sponsorater for kr. 70.600. Med øvrige indtægter blev omsætningen på knapt kr. 150.000.

Stafetten blev ikke den succes som vi havde sat som mål, idet den kun blev besøgt af halvt så mange deltagere som de tidligere år. Men vi kom alligevel hjem med et overskud på ca. kr. 40.000.

Der var en masse gaver til overs fra stafettens tombola som blev solgt på en efterfølgende net-auktion på facebook. Denne indbragte i alt kr. 12.710. Gaverne var doneret af virksomheder i hele Nordsjælland.

I maj måned afholdt vi kirkekoncert i Mårum Kirke med Halsnæskoret og korleder Ellen Hess Thaysen. Koncerten gav et overskud på kr. 1.525,00.

Medlemstallet har i 2022 været let stigende efter at både 2020 og 2021 gav en nedgang. Men det blev besluttet at gøre følgende yderligere tiltag for at skaffe medlemmer.

**Forbedringer:**

* Målrettet kampagne overfor frivillige og ansatte.
* Flere aktive deltagere i foreningens årsmøde og generalforsamling.
* Bedre henvisning på Arresødal Hospice hjemmeside.
* Medlemsarrangementer
* Bedre synlighed af foreningens aktiviteter på hospice

Vores nyhedsbrev som udkommer kvartalsvis til alle interesserede og som har fået flere og flere modtagere må betragtes som værende en god informationskilde for herigennem at kunne fastholde nuværende medlemmer samt orientere alle interesserede om livet på Arresødal Hospice og dens omverden, med henblik på interesse for medlemskab.

Vores investering i et nyt regnskabssystem – Winkas – giver os også bedre muligheder for at følge op på medlemmerne for at gøre det nemmere for dem at huske fornyelse af deres medlemskab.

I 2022 har vi ydet støtte til følgende:

Ugentlige blomsterarrangementer på Hospice. Støtte til optrædende kunstnere på Hospice i form af betalt transport og blomster/vin gaver. Transport af patienter til særlige formål er efterhånden blevet indarbejdet. Foreningen har overtaget abonnementer på Politiken, Frederiksborg Amtsavis og Kristeligt Dagblad til patienterne. Indkøb af stegepander til pandekagebagning. 10 nye Sangbøger er indkøbt.

Loven tilskriver, at vi indhenter tilladelse til indsamling 2023 fra Indsamlingsnævnet. Denne tilladelse blev givet i februar 2023.

Der er givet støtte til de frivilliges transport ved kursus aktiviteter i forbindelse med HFD-arrangementer. Foreningen giver også tilskud til aflønning af frivilligkoordinator.

Der skal sendes en stor tak til hele bestyrelsen for et godt og konstruktivt arbejde. Tak til alle for jeres indsats i det forløbne år.

En tak til Arresødal Hospice for et godt og tæt samarbejde. En særlig tak til konstitueret hospiceleder Lotte Martens samt til frivilligkoordinator Mette Sewohl.

Også tak til de frivillige på Arresødal Hospice som igennem vores arrangementer har ydet en ekstraordinær indsats. Særlig i forbindelse med afholdelse af ”Mig til Dig Stafet 2022”

Til vores trofaste revisor Rud Christiansen samt til vores webmaster Maj Westphal (Mwebdesign.dk) sender vi mange varme hilsener som tak for jeres frivillige indsats.

Jeg taler for hele bestyrelsen når jeg siger, at vi har valgt at bruge vores fritid på dette hverv, fordi vi brænder for at gøre en forskel for de mennesker som er nået til livets ende.

På facebook <https://www.facebook.com/groups/676655462477726/>og på vores hjemmeside [www.stoetteforeningenarresoedal.dk](http://www.stoetteforeningenarresoedal.dk) har vi løbende opdaterering med de seneste nyheder.

Med venlig hilsen

STØTTEFORENINGEN FOR ARRESØDAL HOSPICE

Mo Olofsson

Bestyrelsesformand